Român stabilit în SUA, despre evenimentele de la Capitoliu: "M-a surprins violența".
Românii care trăiesc în SUA se așteptau ca democrația americană să fie mai puternică. Mulți americani se așteptau la proteste, dar nu de o asemenea intensitate. Bogdan Banu, român stabilit în SUA: "Nu erau neașteptate aceste evenimente".
Peste un milion de români trăiesc în Statele Unite. Pe toți i-a atras acolo imaginea celei mai puternice țări, a locului în care totul e posibil și în care valorile democrației sunt respectate.Cum vede un român stabilit în Statele Unite evenimentele de ieri de la Washington?Bogdan Banu, român stabilit în SUA: "M-a surprins violența, dar nu erau neașteptate aceste evenimente. Eu stau foarte aproape de Capitoliu, la doar câteva străzi, mă plimbam ieri și am văzut, pentru prima oară în 24 de ani, de când sunt aici și mereu avem proteste, semne postate peste tot de către Poliția metropolitană, în care îi anunța pe potențialii protestatari că nu au voie să poarte arme. Era primul indiciu că vom avea o zi de miercuri complicată, iar după victoria democraților în statul Georgia știam că lucrurile se vor complica și mai mult. Clar mesajul președintelui Trump de ieri de la acea manifestare din spatele Casei Albe nu a ajutat să calmeze deloc spiritele, mai ales că la încheierea discursului și-a îndemnat susținătorii să meargă ei către Congres și să rezolve ei lucrurile, și am văzut ce a urmat. Trăim într-o societate extraordinar de divizată în SUA, lumea urmărește canale de știri complet diferite, trăiesc într-o realitate unde faptele și adevărurile pe care și le însușesc sunt diferite. Am prieteni care îl susțin pe Trump și pun la îndoială rezultatul acestor alegeri. Vedem foarte bine că e un lucru care deja cred că nu mai poate fi pus la îndoială. Pe de altă parte, Washington DC este un oraș extraordinar de democrat, aproape 90% au votat pentru democrați la alegerile prezidențiale și trebuie spus că au fost foarte puțini dintre protestatari care sunt locuitori ai orașului DC, în mare parte din cei care au luat parte sunt veniți din alte orașe, și care văd Washington DC ca un loc foarte corupt, rupt de realitatea vieții americane de zi cu zi.".